Éyɔŋ Ǹtondôbə Zambá woe ǎ yi mǎn silǐ məyɔŋ a və́ wa ǹnam wábán, éyɔŋ wǎyi mɔ́ mǎn tsídan o ńtɔ̄á á bətísɔn ai á mə̄ndá mábán, 2wayi tɔ́b tísɔn élɛ́ á zāŋ ńnám yā Ńtondôbə Zambá woe a və́ wa nə́ ó wóge ai wa. 3Mə́zēn mákə á māl mə́tē mə́ tɔbɔgɔ ǹkomán kɔ́m ésə abǒg tē wāyi kab ńnam Ǹtondôbə Zambá woe a və́ wa ngab élɛ́ ású yə̄ nâ é mod ósə á wé mod a tɔá dzǎm kə́ sɔbɔ á bə̄tísɔn bə́tē. 4Ákyāí bod dí ńdɔ̄ á nə́ dzǎm nyî bə́bēn á bákə m̀bíl á étē: ngə́ mod á wé mānyāŋ á fūán; sə̌ kig ḿból ā və́ síŋ nyé ǹnǒm zīŋ. 5Ngə́ á bɔ̄ naa bân mǎnyāŋ bə́ kə́ âfan nə́ bâkə baí bīlé, abǒg te a bə́dē ovón nə́ a baí ńkum, ovón ó kə́ sɔ́dan á ńkə́l, ó kə́ wē mānyāŋ, mod tě á nə dzǎm túb a kə sɔbɔ á tísɔn dzyǎ yǎ étē nə́ a nyii nyémēn. 6Lâyəǎn kig nâ é mod a bələ́ nə́ a kunu mǎnyāŋ, ású míńtyé yā ā wóg, á tsídán mod tě ákyāí yə̄ nâ ayǎb zēn á və̄ nyé ngul yə nâ a kpân mod tě, á wé nyé, mod tě ǎ yəǎn kig ai awú, amú á ngābə́ bələ́ kig ǹnǒm ovílá ziŋ ai é mod a ngáwú. 7Asú tē mābénde wa nâ: Ó tɔb ó tə́lē á étīē dzábán tísɔn élɛ́. 8Ngə́ Ńtondôbə Zambá woe a néné ábōdā ńnam dóe, anə́ nyémēn á ngālíg bēsōá ányu á və́ wā ńnam ósə̄ a ngákag nə́ a yi və́ bēsōá, 9ngə́ ō baala, o nyiě fə mə́béndé móé mə́sə mavə́ wā ámōs yə aná, o diŋí Ńtondôbə Zambá woe, o wulugu á məzěn móé, wayi bág bə̄tísɔn bə̄fə́ bə́lɛ́ á ébá bə́lɛ́ bālá á yób, 10abǒg tē báyǐ kig soě mə́kī mə́ nə́ təge ai atɔ́n á sí á zāŋ ńnam Ǹtondôbə Zambá woe a və́ wa ngab elíg, məkǐ mə́tē mə́ zāā sɔ́ wa á nyɔ́l. 11Hədá ngə́ lə́ bɔ̄ naa mod a síŋi mǎnyāŋ a kə́ nyé mɔ́n, abǒg te ǎ ku nyé á yób á wé nyé abǒg te a túb á tísɔn dzyǎ yǎ étē, 12bənyiá bodo mvíē yā tísɔn dzié bâyi lóm mod nə́ á kə sɔ́ ai nyé abǒg tē bákalan nyé á mɔ́ mə́ é mod ǎ kun məkǐ mə́ mānyāŋ, ású yə̄ nâ á wu.